﻿See discussions, stats, and author profiles for this publication at: https://www.researchgate.net/publication/283546663 „Traducerea, între aporiile teoretice şi dilemele practice” Article · January 2008 CITATIONS 0 26 PUBLICATIONS 0 CITATIONS SEE PROFILE READS 23 Some of the authors of this publication are also working on these related projects: Romanian Turkish Studies View project Turkish Studies View project All content following this page was uploaded by Luminita Munteanu on 07 November 2015. The user has requested enhancement of the downloaded file. Tradiţii în dialog I (ed.: Florentina Vişan / Mugurel Zlotea), Bucureşti, Editura Universităţii din Bucureşti, 2008, pp. 85-92 TRADUCEREA, ÎNTRE APORIILE TEORETICE ŞI DILEMELE PRACTICE Luminiţa Munteanu Statutul şi legitimitatea traducerii au stârnit nenumărate controverse de-a lungul timpului, care îşi găsesc astăzi reflectarea în traductologie – disciplină supusă ea însăşi unui intens proces de dezbatere, ba chiar de contestare. Pentru unii teoreticieni ai domeniului, dincolo de limitele cu care se asociază sau de incompatibilităţile pe care le reliefează, traducerea a fost şi rămâne un „rău necesar”, care are meritul fundamental de a reliefa şi susţine unitatea organică a civilizaţiilor, dincolo de aşa-numitul „limbaj de suprafaţă”. La polul opus se situează „radicalii”, sau mai degrabă „puritanii”, care susţin ideea intraductibilităţii absolute, cu referire expresă la ceea ce am numi „cultura înaltă” şi mai cu seamă la domeniul literar, văzând în limbi structuri închise, autarcice, de tip monadic, care exclud ab initio orice posibilitate de transfer lingvistic, privit în dimensiunea sa totală, exhaustivă. Viziunea „intransigenţilor” nu este lipsită de îndreptăţire, în măsura în care exigenţele de ordin intelectual şi etic ale susţinătorilor ei se îndreaptă spre o „traducere perfectă”, fără fisură, capabilă să reproducă aidoma nu numai ideaţia de profunzime a unei opere, ci şi forma sa materială, al cărei suport este limba, cu inevitabilele ei tendinţe idiolectice1. Cu toate acestea, dincolo de aspiraţii şi de bunele intenţii nu s-au degajat până în prezent niciun fel de criterii universale, obiective de evaluare a acelei forme ideale care ar fi „traducerea perfectă”; aprecierea gradului de reuşită al unei traduceri rămâne circumstanţială şi subiectivă, de vreme ce nu se poate lipsi de medierea factorului uman. Abordările maximaliste conduc, aşadar, la un impas evident, care creează o breşă mai degrabă artificială între abordările teoreticienilor şi pragmatismul „practicienilor”, făcând abstracţie sau chiar negând legitimitatea culturală a unei practici demult încetăţenite în istoria culturală a umanităţii, în absenţa căreia nici nu s-ar putea vorbi de o evoluţie comună, ci mai degrabă de „insule” de civilizaţie autosuficiente. 1 „În nodurile ei vitale de înţelegere, limba este idiolectică. Orice individ care vorbeşte efectuează o descriere parţială a lumii. Comunicarea depinde de o traducere mai mult sau mai puţin completă, mai mult sau mai puţin conştientă a acestei parţialităţi, de o îmbinare mai mult sau mai puţin formală a ei cu alte «parţialităţi». O «traducere perfectă », adică o înţelegere definitivă ş i o generalizare a modului în care orice fiinţă omenească ataşează cuvântul obiectului ar necesita din partea interlocutorului un acces complet la această fiinţă; intrelocutorul ar trebui să treacă printr-o completă transformare mintală – o noţiune fără sens; atât din punct de vedere real, cât şi logic” (Steiner 1983: p. 360). Este infinit mai util să pornim de la constatarea că traducerile, totuşi, există, ba mai mult, se vădesc indispensabile şi inevitabile. Practica extinsă a traducerii în culturi dintre cele mai diverse demonstrează că dincolo de dezbaterile de principiu, care se situează mai degrabă la nivel deziderativ, demersul în sine răspunde unei nevoi reale şi este perceput ca realizabil, dincolo de frustrările pe care le generează sau de pierderile care îl însoţesc. Această constatare poate constitui o platformă de discuţie utilă, în măsura în care urmăreşte identificarea dificultăţilor de transfer a informaţiei lingvistice şi, mai cu seamă, metalingvistice dintr-o limbă în alta, a naturii acestor dificultăţi, precum şi identificarea unor posibile soluţii-cadru de soluţionare a acestora, fără pretenţii de universalitate, de vreme ce se operează cu simulări care nu au cum să acopere nenumăratele contexte imprevizibile cu care se confruntă traducătorul. Este neîndoios, pe de altă parte, că exigenţele în materie de traducere interlinguală sunt foarte diferite de la un tip de text de altul, astfel încât, dincolo de aspectele cu caracter general, se impune o disociere netă a domeniilor supuse discuţiei. Textele cu caracter ştiinţific (matematică, fizică, chimie, medicină, astronomie, geologie etc.), tehnic (informatică, mecanică, electronică etc.), juridic sau financiar-administrativ impun identificarea corectă, precisă a terminologiei de specialitate, respectarea riguroasă şi consecventă a acesteia, precum şi formule de redactare sobre, limpezi, impersonale. Finalitatea lor poate fi informativă sau, cel mai adesea, pur pragmatică. Textele cu caracter filozofic ne introduc treptat în domeniul infinit mai problematic al ştiinţelor umane; o serie de ramuri ale filozofiei, precum logica, sunt prin natura lor mai apropiate de ştiinţele exacte. În schimb, filozofia speculativă este mai expusă impasurilor terminologice. Un caz cu totul aparte este reprezentat de sistemele filozofice personale, care apelează la un metalimbaj specific şi care adeseori forţează limitele limbii-sursă (cazul lui Heidegger, de pildă), ca să nu mai vorbim de sistemele de gândire noneuropene, care operează cu concepte specifice, greu sau imposibil de echivalat, datorită nivelului ridicat de specificitate. Dilemele traducătorului sporesc, aşadar, în cazul în care cadrul cultural din care face parte textul-sursă şi cadrul la care se raportează textul-ţintă sunt fundamental diferite, ba chiar reciproc mefiente şi, uneori, închise. În asemenea cazuri, nu mai vorbim, pur şi simplu, de „cuvântul lipsă”, care marchează până la obsesie cultura modernă de tip european, ci de „conceptul lipsă” şi, de aici, de o întreagă tradiţie de gândire care s-a constituit şi a evoluat în mod fundamental „altfel” decât cea cu ale cărei paradigme suntem obişnuiţi. Traducătorul unor asemenea texte, care se întemeiază pe un alt cod cultural şi care se află într-un dialog permanent, implicit cu acesta, întâmpină probleme majore atunci când se pune problema adecvării soluţiei de transfer pe care o oferă, căci această adecvare este total lipsită de „elemente de control”, iar solul în care urmează să se ancoreze viitoarea traducere rămâne fundamental fragil, chiar dacă se apelează la formule de susţinere paratextuale. „Mediatorul” nu mai poate fi, în astfel de circumstanţe, un simplu tehnician, care îşi însuşeşte prin exerciţiu conştiincios şi onest o gramatică, un vocabular sau un metalimbaj strict definit şi care aplică mecanic o convenţie de schimb sau de substituţie în contexte bine determinate; el trebuie să întreţină legături solide nu numai cu limbile, ci şi cu ansamblurile culturale între care mediază în procesul de traducere. Privită din această perspectivă, traducerea devine creatoare, problematizantă, conştientă de primejdiile la care se expune la tot pasul, mobilizând nu doar competenţe de ordin strict lingvistic – cu alte cuvinte, „tehnic” –, ci totalitatea cunoştinţelor de care dispune traducătorul în legătură cu respectivul spaţiu cultural. Fidelitate vs. transparenţă / trădare O problemă care revine adeseori în discuţ iile privitoare la fenomenul traducerii este problema „fidelităţii” în raport cu opera-sursă. „Ceea ce trebuie clarificat, spun traducătorii, este gradul de fidelitate care se cuvine urmărit în fiecare caz în parte, toleranţa care se admite, asemenea celei dintre diferite realizări ale aceluiaşi tip de activitate.” (Steiner 1983: 313). Ce înţelegem însă prin fidelitate? Există criterii ferme de degajare a acesteia, în termeni pur teoretici, care să ofere premisele generalizării? Pot dobândi aceste criterii caracter de universalitate, indiferent de tipul de text supus tranferului interlingual, sau este nevoie de abordări specifice, de la un domeniu la altul? Însuşi termenul de „fidelitate” invocat în asemenea discuţii (eventual, în opoziţie cu „trădare”) este de natură să sugereze un tip de abordare pronunţat emoţională, impresionistă şi, mai departe, o anumită criză de legitimitate în raportarea la subiect. „Datoriile de fidelitate” ale traducerii şi traducătorului par să fie numeroase şi nu întotdeauna congruente, dincolo de o sumă de principii cu valoare axiomatică; noţiunea dobândeşte accepţiuni nuanţate de la un domeniu la altul, pentru că este investită cu aşteptări diferite. Vorbim, desigur, de „fidelitatea faţă de textul tradus”, ca ansamblu semnificat, dar este de văzut ce conţinut atribuim acestei noţiuni şi cum putem să validăm sau să invalidăm o traducere prin invocarea principiului amintit. Mai mult, când aducem în discuţie această dimensiune ne referim doar la fidelitatea în transferul de sens, la gradul de adecvare al codului lingvistic utilizat, care nu poate fi decis decât în urma unei expertize hiperspecializate, sau avem în vedere şi fidelitatea faţă de stilul autorului tradus, care este cu mult mai greu de definit şi care mută, de fapt, discuţia în cu totul alt plan? Cum mi se pare destul de limpede că o apreciere de ansamblu nu poate fi decât reducţionistă, mă voi mărgini la traducerile literare, deşi anumite observaţii privitoare la ele pot fi extrapolate şi la alte genuri de traduceri, pornind de la o observaţie a lui George Steiner: „Deşi rădăcinile ei sunt morale şi deşi realizarea ei poate ţine de întreaga filozofie a înţelegerii şi a culturii, «fidelitatea» – care constă în înfăptuirea şi exprimarea reciprocităţii – este de natură tehnică, în ultimă instanţă. Ea reprezintă legătura de adecvare dintre un text şi altul – «adecvare» fiind folosit aici în cel mai real sens al cuvântului” (Steiner 1983: 477). Se pune, prin urmare, întrebarea dacă această „fidelitate tehnică” – care pare să sugereze că traducerea este mai curând un „meşteşug” decât o artă – se poate obţine prin mijloace strict „tehnice”, legate exclusiv de abilităţile lingvistice ale traducătorului, sau presupune o abordare mai subtilă? În cazul traducerilor literare, care solicită supleţe expresivă sau, folosind expresia lui Ricœur, „ospitalitate lingvistică” sporită, pare să fie vorba de mult mai mult; traducătorului i se cere să dea dovadă de anumite aptitudini stilistice, de fantezie, de cunoştinţe mai vaste cu privire la ansamblul tradiţiilor care fundamentează cultura de referinţă a autorului. Pe de altă parte, gradul de familiarizare reciprocă sau, dimpotrivă, de alteritate ce defineşte cultura la care se raportează textul şi, respectiv, cultura la care se raportează traducătorul poate fi foarte diferit. Unele civilizaţii nu au întreţinut niciun fel de legături de schimb sau au avut puţine contacte istorice care, ceea ce îngreunează „construirea punţilor”, deopotrivă lingvistice şi culturale. La polul opus se situează civilizaţiile care au intrat în dialog sau care măcar s-au tatonat reciproc în diversele etape ale existenţei lor; intensitatea relaţiilor de schimb dintre două limbi şi, implicit, civilizaţii este direct proporţională cu numărul ori procentul de metafraze (traduceri literale) şi de parafraze (reformulări) transferabile ca atare din limba-sursă în limba-ţintă şi, prin urmare, cu senzaţia de familiaritate pe care o încearcă cititorul în raport cu textul şi contextul. (Un exemplu la îndemână îl oferă, spre exemplu, contactele istorice dintre români şi turci, care au condus la împrumuturi lexicale semnificative din turcă în română; acestea privesc mai ales stratul arhaic al limbii şi vocabularul cotidian, conferind o notă suplimentară de exotism şi expresivitate traducerilor literare care permit apelul la acest registru.) Interpretarea ideii de fidelitate în sensul traducerii mecanice, lipsite de efort hermeneutic este, prin urmare, absurdă şi de neconceput, dincolo de sintagmele ori de frazele simple, care constituie mai degrabă cazuri izolate; aplicarea ei poate să conducă la anularea totală a sensului în limba-ţintă sau la entropie, transformând coerenţa desemnatoare în incoerenţă şi anulând însăşi ideea de traducere. „Nu se poate traduce literal şi bine, totodată”, remarcă George Steiner (1983: 316), sugerând astfel limpede că „echivalenţa dinamică”2 sau funcţională, cu alte cuvinte, „traducerea idiomatică”, este de departe preferabilă echivalenţei formale. Dar nici măcar „echivalenţele dinamice” sau funcţionale nu sunt întotdeauna posibile sau viabile; folosite fără discernământ, ele prezintă riscul real al distorsiunii textului- sursă şi al contextului în care se situează acesta, prin autohtonizare neavenită, circumstanţializare forţată, sau chiar vulgarizare. Conştientizarea tensiunii permanente dintre limba-sursă şi limba-ţintă, dintre civilizaţia-sursă şi civilizaţia-ţintă, precum şi semnalarea posibilelor „insule de intraductibilitate”, a căror „dezvrăjire” ar conduce nu atât la ininteligibilitate, cât la amputarea conotaţiilor cultural-contextuale ale unor termeni ori sintagme reprezintă, în cele din urmă, o formă de onestitate intelectuală; este, totodată, o modalitate de a acorda mai mult credit cititorului şi de a-l angrena, prin însăşi maniera problematizantă de asumare a traducerii, într-un demers cultural cu o miză mai vastă, care depăşeşte miza singulară a textului de referinţă. Ajungem astfel la chestiunea mizei culturale a traducerilor – aspect cel puţin la fel de important ca cel lingvistic. Ce este mai grăitor din această perspectivă, „transferul verbal” sau „analiza componenţială”? Transferul are darul de a conferi „culoare locală”, de a înzestra textul tradus cu o patină „exotică”. El poate reprezenta însă şi o recunoaştere implicită a limitelor traducerii, a neputinţei de a recodifica un mesaj, un termen, un concept cu rezonanţe culturale specifice. Procedeul poate fi socotit salutar pentru cititorul ideal al textului-ţintă, dar nu şi pentru cititorul mediu, „leneş”, căruia i-ar limita orizontul de percepţie a operei. El pune în evidenţă ideea de alteritate şi îi semnalează prezenţa, refuzând să tranşeze ori să ofere „soluţii de forţă”; soluţia este lăsată în seama cititorului, căruia i se pot oferi, totuşi, „borne” de înţelegere, prin procedee paratextuale. „Analiza componenţială” este definită de Newmark ca „the most accurate translation procedure, which excludes the culture and highlights the message” (Newmark 1988:96, apud James 2002); preferinţa lui Newmark pentru această formulă este evidentă, dar termenii în care este ea formulată trezesc nedumerire. Se pune problema dacă cele două aspecte pot fi disociate cu atâta uşurinţă; sunt destule situaţii în care mesajul conţine un „nod de sens” ce 2 Noţiune propusă de Nida, dar anticipată de Quine: „Dynamic equivalence is therefore to be defined in terms of the degree to which receptors of the message in the receptor language respond to it in substantially the same manner as the receptors in the source language. This response can never be identical, for the cultural and historical settings are too different, but here should be a high degree of equivalence of response or the translation would have failed its purpose” (apud Muhammad Raji Zughoul / Mohammed El-Badarien 2004: 449). solicită interpretare din perspectivă culturală: „În absenţa unei interpretări, în înţelesul multiplu dar generic unitar al cuvântului, nu poate exista cultură, numai o tăcere incompletă în subconştientul nostru. Pe scurt, existenţa artei şi a literaturii, realitatea istoriei trăite într-o comunitate depind de un act de traducere internă fără sfârşit, deşi adesea inconştient”, remarcă George Steiner (1983: 56), referindu-se la traducerea intralinguală; cu atât mai evidentă devine necesitatea hermeneuticii în traducerea interlinguală. Hermeneutica este cel mai adesea implicită în procesele de transfer lingvistic; tot ea conduce, în anumite cazuri, la concluzia imposibilităţii transferului sau la anticiparea eşecului de transfer; refuzul traducătorului de a interveni în corectarea sau atenuarea acestui dezechilibru nu poate fi interpretat decât ca o formă de abandon a scriitorului şi, deopotrivă, a cititorului pentru că, în mod limpede, mesajul nu-şi mai atinge ţinta în asemenea cazuri. Statutul traducătorului Ajungem astfel la funcţia cu care este investit traducătorul, definit adeseori, cu un termen oarecum stereotip, tocit prin utilizare abuzivă, ca o „punte între culturi”. (Semnalez doar în treacăt indeterminarea ori „şovăiala” identitară pe care o denotă de obicei simbolul punţii: puntea leagă două toposuri precise, dar reprezintă, în sine, o formă de suspendare a identităţii şi, nu mai puţin, un „spaţiu de negociere/renegociere identitară”.) Or, pornind chiar de la această definiţie, el trebuie să fie în măsură să decidă singur asupra strategiei de mediere pe care urmează să o adopte, prin raportare simultană la cei doi poli între care este nevoit să evolueze. Prin actele sale de decizie, el nu mai poate fi privit ca un simplu mediator pasiv, care urmează mimetic strategia textuală a autorului, căutând soluţii de acomodare „tehnică”, ci se impune ca un mediator activ care, la fel ca autorul, caută strategii de captare a cititorului, orientându-se, de această dată, către contextul cultural în care funcţionează acesta. „Medierea activă” presupune implicarea totală, empatică a traducătorului în actul de transfer pe care şi-l asumă, printr-o succesiune sau simultaneitate de procedee care constituie tot atâtea demersuri dialogice şi negocieri virtuale cu scriitorul şi cu cititorul ipotetic al traducerii. Implicarea traducătorului depăşeşte simpla deconstrucţie şi reconstrucţie, sau decodare şi recodare lingvistică a ansambului, pe care-l creditează cu o coerenţă aflată în slujba unei anumite finalităţi3; aceasta înseamnă că el nu este doar îndreptăţit, ci şi obligat să- şi elaboreze propria strategie de persuasiune, care o va dubla pe cea a autorului a cărui 3 „Traducătorul care-şi începe munca mizează pe coerenţa şi deplinătatea simbolică a lumii”, remarcă Steiner (1983: 366). „umbră” este. În măsura în care este vorba de o strategie cu repere şi principii limpezi, ea va putea fi percepută în deplină transparenţă de către cititor, fără a bruia opera iniţială, pe care nu face decât să o „aducă la ţărm” şi să o ancoreze într-un port reinvestit cu semnificaţia simbolică a portului de plecare. Spre a-şi materializa intenţiile, mijlocitorul activ poate recurge la o gamă variată de mărci cu funcţie pragmatică, care vor deveni tot atâtea ghidaje menite să contribuie la elucidarea textului (prefaţă sau postfaţă, note, glosare, hărţi etc.); acestea pot fi ignorate sau, dimpotrivă, asumate de cititor. Funcţia „iniţiatică”, edificatoare şi, totodată, catalitică a acestor „borne de sens” cu trăsături proiective, ipotetice (pentru că nu ştim niciodată cât şi ce anume ştie cititorul) este evidentă; ele sunt menite să-l călăuzească pe potenţialul destinatar al traducerii, să-l ajute să depăşească pragurile simbolice şi să se insere cultural în sistemul de semne la care, teoretic, are acces cititorul ideal al textului-sursă4. Departe de a denota o poziţie ancilară, această formulă pune în evidenţă „pactul etic” dintre traducător şi scriitor, dar şi statutul de mediator cultural al traducătorului, care poate fi asumat într-un mod mai mult sau mai puţin energic. Despre etica şi incertitudinile traducătorului literar Angajamentul etic al traducătorului dobândeşte o dimensiune suplimentară în cazul textelor literare, datorită particularităţilor stilistice pe care le implică acestea. Dificultatea, în asemenea împrejurări, nu este determinată doar de efortul de a descoperi echivalenţe fertile în plan gramatical sau lexical, de a asigura „locuirea firească” a textului de import în limba- ţintă, ale cărei valenţe sunt puse la încercare prin demersul traducătorului, ci şi de dilema fidelităţii faţă de stilul textului original, de preocuparea de a reface echilibrul dintre original şi traducere, afectat sau chiar distrus în faza deconstructivistă a abordării. Traducătorul se străduieşte, prin urmare, să reconstituie coerenţa originară, propunând un cod de substituţie care să funcţioneze şi la nivel stilistic. Dar mai este oare acesta codul stilistic al autorului sau este vorba mai degrabă de codul traducătorului, care încearcă să ofere un succedaneu, să „construiască” o „voce” pe care să o prezinte drept vocea autorului? Căci dacă definim stilul literar ca pe un mijloc specific de exprimare, legat inextricabil de mijloacele lingvistice şi 4 Anumite incertitudini, totuşi, ră mân: cititorul textului-sursă (şi aici nu mă refer la cititorul ideal, ci la cel mediu) este capabil, oare, să sesizeze întotdeauna aluziile, ambiguităţile ori indeterminările voite cu care se confruntă? Mai percepe el, oare, într-o circumstanţă de lectură neutră (cu alte cuvinte, nu critică sau analitică), nota ironică sau aluzivă a unor nume, toponime etc. intrate în uz, pornind de la etimologia acestora, în situaţii în care acestea fac obiectul unei alegeri deliberate din partea scriitorului? O traducere care semnalează aceste aspecte, în mod implicit sau explicit, poate fi acuzată că trădează textul prin augmentare? tinzând puternic spre idiolect, nu putem decât să constatăm că stilul original al autorului/textului este complet dislocat prin traducere. Stilul textului-ţintă nu mai poate fi stilul textului-sursă, pentru simplul motiv că principalul mijloc de vehiculare al acestuia a suferit o transformare radicală. La acest nivel, pierderea este ireparabilă şi, oarecum, asumată prin semnătura discretă a tălmăcitorului: traducerea nu mai este „textul autorului” (pentru simplul motiv că este traducere), după cum stilul traducerii nu mai este stilul acestuia; traducerea este o simplă „reproducere”, o „rescriere”, care lasă să se întrezărească pe alocuri, cu mai multă sau mai puţină iscusinţă, ţesătura fastuoasă a „originalului pierdut”. O astfel de constatare ne trimite cu gândul la motivele esenţ iale ale traducerii ca tip de demers intelectual: de vreme ce continuăm să traducem, conştienţi de constrângerile la care ne supunem şi de limitările pe care suntem nevoiţi să le înfruntăm, de ce o facem? În mod foarte probabil, pentru poveste, iar într-un sens mai larg, pentru a putea accede la un semnificat care nu se poate dispensa de suportul vital al semnificantului fără a înceta să mai fie ceea ce este. BIBLIOGRAFIE Aksoy, Berrin, „Translation as Rewriting: The Concept and Its Implications on the Emergence of a National Literature”, Translation Journal 5, 3/2001, http://accurapid.com/journal/17turkey.htm. [accesat: 15 nov. 2007] James, Kate, „Cultural Implications for Translation” in Translation Journal 6, 4/2002, http://accurapid.com/journal/22delight.htm. [accesat: 15 nov. 2007] Jeanrenaud, Magda, Universaliile traducerii. Studii de traductologie, Iaşi: Polirom, 2006. Kaya, Burce, „The Role of Bilingualism in Translation Activity”, Translation Journal 11, 1/2007, http://accurapid.com/journal/39bilingual.htm. [accesat: 15 nov. 2007] Ketkar, Sachin, „Literary Translation: Recent Theoretical Developments”, TranslationDirectory.Com [Portal for Freelance Translators and Translation Agencies]. [accesat: 10 nov. 2007] Ricoeur, Paul, Despre traducere (trad. şi studiu introductiv: Magda Jeanrenaud), Iaşi: Polirom, 2005. Steiner, George, După Babel. Aspecte ale limbii şi traducerii (trad.: Valentin Negoiţă şi Ştefan Avădanei), Bucureşti, Editura Univers, 1983. Zughoul, Muhammad Raji / El-Badarien, Mohammed, „Diglossia in Literary Translation: Accommodation into Translation Theory”, Meta, XLIX, 2/2004, pp. 447-455. [accesat: 10 nov. 2007] View publication stats